9. การควบคุมภายใน

ในการประชุมคณะกรรมการบริษัทครั้งที่ 2/2556 เมื่อวันที่ 28 กุมภาพันธ์ 2556
ที่ประชุมได้มีความเห็นเกี่ยวกับความเหมาะสมและเพียงพอของระบบการควบคุมภายในของบริษัท
ดังนี้

1. สภาพแวดล้อมของการควบคุม

  บริษัทมีสภาพแวดล้อมที่เอื้ออำนวยให้ระบบการควบคุมภายในดำเนินไปได้ตามที่บริษัทมุ่งหวัง
  โดยจัดให้มีโครงสร้างองค์กรที่สอดคล้องกับแผนพัฒนาระบบบริหารงานของบริษัท
  มีการกำหนดเป้าหมายการดำเนินธุรกิจที่ชัดเจนและวัดผลได้เป็นรูปธรรม
  มีการอนุมัติแผนงานประจำปีโดยคณะกรรมการบริษัทเพื่อให้ฝ่ายบริหารและพนักงานใช้เป็นแนวทางในการปฏิบัติงานให้บรรลุวัตถุประสงค์ที่ต้องการ
  ตลอดจนมีสภาพแวดล้อมการควบคุมที่สนับสนุนให้ระบบการควบคุมภายในเป็นไปอย่างมีประสิทธิภาพ
  ได้แก่ การกำหนดหน้าที่อย่างชัดเจน และการมีนโยบายและระเบียบปฏิบัติที่เป็นลายลักษณ์อักษร
  ซึ่งจะสนับสนุนการดำเนินงานของฝ่ายบริหารให้บรรลุเป้าหมายที่กำหนด

2. การบริหารความเสี่ยง

  บริษัทกำหนดวัตถุประสงค์ขององค์กรที่ชัดเจน
  มีการประเมินปัจจัยความเสี่ยงในการประกอบธุรกิจทั้งที่เป็นปัจจัยภายในและปัจจัยภายนอกซึ่งอาจส่งผลกระทบต่อการบรรลุเป้าหมายในการดำเนินธุรกิจ
  และมีการกำหนดมาตรการจัดการความเสี่ยงดังกล่าวให้อยู่ในระดับที่ยอมรับได้
  คณะกรรมการบริษัทมีการแต่งตั้งคณะกรรมการบริหารความเสี่ยง
  เพื่อทำหน้าที่กำกับดูแลและกำหนดกรอบความเสี่ยงเพื่อบริหารจัดการของทั้งองค์กร
  และสนับสนุนการปฏิบัติงานของคณะกรรมการบริษัทในเรื่องดังกล่าวให้เป็นไปอย่างมีประสิทธิภาพยิ่งขึ้น
  โดยคณะกรรมการบริหารความเสี่ยงได้จัดให้มีระบบงานบริหารความเสี่ยงของบริษัทที่เหมาะสมสอดคล้องกับวัตถุประสงค์
  และร่วมจัดทำแผนบริหารความเสี่ยงของหน่วยงานต่างๆ
  รวมถึงมีระบบการติดตามผลและทบทวนแผนบริหารความเสี่ยงอย่างเป็นระบบ

3. กิจกรรมการควบคุม

  บริษัทมีกิจกรรมการควบคุมในการวางแผนและควบคุมการปฏิบัติงาน
  มีการกำหนดระเบียบวิธีปฏิบัติงานอย่างชัดเจน แบ่งแยกหน้าที่เพื่อตรวจสอบซึ่งกันและกัน
  มีการกำหนดขอบเขตอำนาจหน้าที่และวงเงินในการอนุมัติในแต่ละระดับไว้อย่างชัดเจน
  รวมถึงการอนุมัติการทำธุรกรรมของบริษัทกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวจะพิจารณาเสมือนเป็นรายการที่กระทำกับบุคคลภายนอก ทั้งนี้
  คณะกรรมการตรวจสอบได้มีการพิจารณาทบทวนและอนุมัติแผนงานตรวจสอบประจำปีเพื่อให้มั่นใจว่าแผนงานตรวจสอบครอบคลุมกิจกรรมที่สำคัญและมีความเสี่ยงสูงของบริษัท
  เพื่อสนับสนุนให้บริษัทบรรลุเป้าหมายที่กำหนด

4. ระบบสารสนเทศและการสื่อสารข้อมูล

  บริษัทมีการพัฒนาระบบสารสนเทศและระบบข้อมูลอย่างต่อเนื่อง
  มีการจัดทำข้อมูลที่สำคัญต่างๆอย่างเพียงพอเพื่อประกอบการตัดสินใจของคณะกรรมการบริษัท
  และผู้บริหาร
  กรรมการบริษัทได้รับเอกสารการประชุมที่มีข้อมูลที่จำเป็นชัดเจนเพียงพอก่อนการประชุมภายในระยะเวลาที่เหมาะสม
  รายงานการประชุมคณะกรรมการบริษัทมีการบันทึกข้อซักถาม ข้อสังเกต
  และสรุปความเห็นของกรรมการ
  รวมถึงการบันทึกบัญชีจัดทำขึ้นตามหลักการบัญชีที่รับรองทั่วไปและเหมาะสมกับลักษณะธุรกิจ

  5. ระบบการติดตามประเมินผล

  บริษัทมีการติดตามประเมินผลการควบคุมภายใน และประเมินคุณภาพการปฏิบัติงาน
  โดยกำหนดวิธีปฏิบัติงานที่เหมาะสมเพื่อให้มีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของระบบการปฏิบัติงานตามปกติของฝ่ายบริหาร
  และผู้ที่มีหน้าที่เกี่ยวข้อง
  และบริษัทมีการกำหนดแผนการดำเนินงานในการติดตามและเปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
  รวมถึงบริษัทมีหน่วยงานตรวจสอบภายในรายงานตรงต่อคณะกรรมการตรวจสอบ
  โดยมีการประเมินระบบการควบคุมภายในตาม แผนการตรวจสอบประจำปี

นอกจากนี้ การแสดงความเห็นต่องบการเงินของบริษัท โดยผู้สอบบัญชีของบริษัท
ก็มิได้ระบุข้อบกพร่องของระบบการควบคุมภายในที่มีสาระสำคัญ
ซึ่งอาจก่อให้เกิดความเสียหายต่อการดำเนินงานของบริษัท อย่างไรก็ตาม
ในระหว่างปีผู้สอบบัญชีมีการรายงานข้อสังเกตที่พบจากการตรวจสอบบัญชีของบริษัทบางประการให้แก่คณะกรรมการบริษัททราบ
เพื่อใช้เป็นข้อมูลในการปรับปรุงระบบการควบคุมภายในให้มีประสิทธิภาพยิ่งขึ้น ซึ่งข้อสังเกตสำคัญๆ
ได้แก่ บริษัทมีลูกหนี้เงินทดรองจ่ายในการซื้อที่ดินคงค้างและลูกหนี้ค่าที่ดินค้างชำระเป็นเวลานาน